Νέα Τάξη Πραγμάτων (συγκρότημα)

Οι **Νέα Τάξη Πραγμάτων** είναι ελληνικό underground hip hop / rap συγκρότημα που δημιουργήθηκε το 1998 στη Σύρο από τον  Χρήστο "Λάγνη ΝΤΠ" Πανοηλία (γεννημένο το 1982 στο Χαμμ της Γερμανίας) και τον Ιωσήφ Πρίντεζη (γεννημένο το 1981 στην Ερμούπολη της Σύρου). Σύμφωνα με τους ιδίους, είναι το μακροβιότερο hip hop συγκρότημα της ελληνικής επαρχίας , ενώ μέσα σε αυτά τα έτη το γκρουπ έχει δισκογραφήσει εκτενώς καθώς πέρα από τα 2 album που κυκλοφόρησαν  "Ήρθε η Στιγμή να Επιβληθεί" (Ηχοτρον 2004), και "Δυστυχώς Επτωχεύσαμεν" (Sony Music 2009), τα μέλη του συγκροτήματος έχουν συμμετάσχει και σε αρκετές συλλογές και άλμπουμ διαφόρων καλλιτεχνών της hip hop σκηνής. Παράλληλα συναυλιακά έχει κινηθεί με αμέτρητες συναυλίες σε Αθήνα και επαρχία .

## Πορεία του συγκροτήματος

Το 1998, μετά από συναυλία των Active Member στο νησί της Τήνου, ο Χρήστος Πανοηλίας και ο Ιωσήφ ξεμένουν στις 02:00 το πρωί, 10 και πλέον χιλιόμετρα μακριά από το ξενοδοχείο τους και ξεκινούν με τα πόδια μια βόλτα για το δωμάτιο τους, η οποία έμελλε να αποτελέσει την απαρχή του συγκροτήματος. Σύντομα ηχογραφούν το πρώτο τους demo με τίτλο **Η έβδομη μέρα** και αρχίζουν σιγά σιγά να διαδίδουν τη μουσική τους, μοιράζοντας κασσέτες. Εκείνη την εποχή έγινε καταμερισμός της καλλιτεχνικής εργασίας και ο Ιωσήφ Πρίντεζης καταπιάνεται με την μουσική παραγωγή, ενώ ο Χρήστος Πανοηλίας με τη συγγραφή των στίχων, για τη δημιουργία τραγουδιών που θα ερμηνεύουν και οι δύο. Τον Ιούνιο του 2001, όντες και οι δυο φοιτητές στην Αθήνα ξεκινούν τη συναυλιακή του δραστηριότητα η οποία μέσα στο πέρασμα των ετών ξεπέρασε κατά πολλού τις 170 ζωντανές εμφανίσεις έχοντας μοιραστεί τη σκηνή με όλα τα γνωστά ονόματα της ελληνικής rap σκηνής όπως Stavento, Pro Sinnerz, Αρτέμης Ευθύμη, FFC, Razastar ,  Stereo Mike,  Εισβολέας, Ζωντανοί Νεκροί κτλ.

Πίσω στο 2002, όπου οι ΝΤΠ. ξεκινούν τη δισκογραφική τους πορεία με συμμετοχή στην συλλογή της r Plus Rec με τίτλο *Έχουμε το soundtrack, βάζεις την ταινία* ενώ μετά από δύο χρόνια κυκλοφορεί η πρώτη τους ολοκληρωμένη δισκογραφική δουλειά με τίτλο *Ήρθε η Στιγμή να Επιβληθεί* από το Ηχοτρον, 2004. Το άλμπουμ αυτό απέσπασε ιδιαίτερα θετικές κριτικές από τον έντυπο και ηλεκτρονικό τύπο ενώ παράλληλα εμπεριείχε το τραγούδι **Η Απουσία** το οποίο αγαπήθηκε ιδιαίτερα από το νεανικό κοινό και ξεπέρασε τις 1.200.000 θεάσεις στο youtube. Το 2006 υπάρχει μια προσωρινή παύση των καλλιτεχνικών και λοιπών εργασιών του γκρουπ καθώς ο Ιωσήφ Πρίντεζης κλήθηκε στο στρατό, ενώ τον Ιούνιο του 2007 οι ΝΤΠ. ξαναμπαίνουν στο στούντιο Ηχοτρον, αυτή τη φορά για να ηχογραφήσουν το νέο τους δίσκο "* [[Δυστυχώς επτωχεύσαμεν|Δυστυχώς Επτωχεύσαμεν]] *"  ο οποίος κυκλοφόρησε τον Δεκέμβριο του 2009 από τη Sony Music. Παράλληλα, λίγο πριν την κυκλοφορία του δίσκου τους, ο Χρήστος Λάγνης ΝΤΠ Πανοηλίας προχώρησε στην κυκλοφορία ενός διαδικτυακού mixtape με τίτλο Ο** Χρήστος στη γη της Απαγγελίας**  , το οποίο περιείχε συνεργασίες του καλλιτέχνη με σημαίνοντα πρόσωπα της ελληνικής hip hop / rap σκηνής όπως Λόγο Απειλή, Stereo Mike, Μοίχο 24, Νεκρική Σιγή, Anser (Flowjob), Πύρινη Λαίλαπα, ΚΑΠΙΟΙ, TUS, Stereo Mike, Ominus & DJ “S”, Phase3, BnW, Sinis, Goat και άλλους.

## Η μουσική και οι στιχουργική θεματολογία των ΝΤΠ.

Όπως οι ίδιοι δηλώνουν στις συνεντεύξεις τους , η μουσική των Νέα Τάξη Πραγμάτων στηρίζεται στις hip hop φορμες , αλλά έχει έντονες επιρροές από Funk, Blues,Rock ακόμα και έντεχνη ελληνική μουσική . Στα τραγούδια τους είναι έντονη η παρουσία ηλεκτρικής και ηλεκτρακουστικής κιθάρας, καθώς και βιολιού, ενώ δεν λείπουν τα κρουστά και το φλερτάρισμα με το trip hop. Αποκλειστικός μουσικός παραγωγός του μουσικού σχήματος είναι ο Ιωσήφ Πρίντεζης, ενώ δεν λείπουν οι συνεργασίες με session μουσικούς.

Στιχουργικά   καταπιάνονται με θέματα κυρίως κοινωνικοπολιτικής υφής, διατηρώντας ένα έντονα ποιητικό ύφος, ενώ ιδιαίτερη απήχηση έχουν τα τραγούδια τους τα οποία μιλάνε για χαμένες αγάπες και ατελέσφορους έρωτες . Δεν λείπουν όμως και τα πιο χιουμοριστικά κομμάτια , τα οποία διασπούν την ενιαία εικόνα του γκρουπ ως αυστηρά σοβαρό καθώς οι ίδιοι δεν διστάζουν να σατιρίσουν πρόσωπα και καταστάσεις αλλά και να σαρκάσουν τους εαυτούς τους και την τέχνη τους. Κύριος στιχουργός του συγκροτήματος είναι ο Χρήστος Πανοηλίας.

## Κριτική για το έργο των ΝΤΠ.

Το μουσικό έργο του συγκροτήματος ΝΤΠ. έχει δεχτεί τόσο θετικές όσο και αρνητικές κριτικές. Οι θετικές κριτικές αφορούν την ποιητικότητα και αμεσότητα του στίχου, την ανάμειξη hip hop μουσικής με άλλα είδη (έντεχνο, ροκ) καθώς και την ενεργή χιουμοριστική αλληλεπίδραση των ερμηνευτών με το κοινό στις ζωντανές εμφανίσεις τους. Οι αρνητικές κριτικές αφορούν κυρίως 3 άξονες. Ο πρώτος είναι η άποψη ότι η ανάμειξη της hip hop μουσικής φόρμας με φυσικά όργανα και τραγούδι, ουσιαστικά καταργεί την αυστηρή hip hop καταγωγή του συγκροτήματος και καταλύει τους μουσικούς κανόνες του είδους. Ο δεύτερος άξονας είναι η άποψη πως το συγκρότημα δεν διατηρεί μια συγκεκριμένη σταθερή εικόνα προς τα έξω, καθώς τα τραγούδια του είναι αλλοτε ερωτικές μπαλάντες και άλλοτε χιουμοριστικές ιστορίες. Οι επικριτές υποστηρίζουν διαφοροποίηση των κομματιών δημιουργεί μια νοηματική και θεματική ασυνέπεια. Ο τρίτος άξονας έχει να κάνει με την ίδια την ονομασία του γκρουπ ""Νέα Τάξη Πραγμάτων"". Στα διάφορα διαδικτυακά forums  , χρήστες και ακροατές κατηγορούν το συγκρότημα πως εμπλέκεται σε συνομωσιολογικά σενάρια (σιωνισμό, τεκτονισμό κτλ) και κρυφές αδελφότητες. Στις επικρίσεις αυτές, οι καλλιτέχνες απαντούν μέσα από τις συνεντεύξεις και αναφέρονται στις πρώτες δύο μομφές λέγοντας πως κάνουν τη μουσική που επιθυμούν, όπως έπιθυμούν χωρίς να περιορίζονται από ταμπέλες, μουσικές και θεματολογικές καθώς δεν ενδιαφέρονται να διατηρήσουν μια σταθερή εικόνα προς τα έξω. Υποστηρίζουν πως σαν άνθρωποι, περνούν από όλες τις φάσεις και δεν βρίσκουν αιτία για να περιχαρακωθούν πίσω από ένα συγκεκριμένο σταθερό καλλιτεχνικό προσωπείο. Στην κατηγορία για την επιλογή ονόματος και τη δισημεία του, το γκρουπ έχει υποστηρίξει πως οι κατηγορίες βασίζονται σε σενάρια επιστημονικής φαντασίας και πως το όνομα επιλέχθηκε με εννοιολογικά κριτήρια, σημαδοτώντας το τέλος μια μουσικής εποχής και την απαρχή μιας νέας .

## Singles / VideoClips

Ο Ιωσήφ Πρίντεζης και ο Χρήστος Πανοηλίας, είτε ως συγκρότημα, είτε μεμονωμένα ως καλλιτέχνες έχουν κυκλοφορήσει τα παρακάτω οπτικοποιημένα τραγούδια, τα οποία διατίθονται στις διάφορες διαδικτυακές πλατφόρμες προς θέαση.

* ΝΤΠ. (Νέα Τάξη Πραγμάτων) – Μια ιστορία
* ΝΤΠ. (Νέα Τάξη Πραγμάτων) – Bitchez
* Νεκρική Σιγή feat Λάγνης ΝΤΠ. & Στιχοβγάλτης & Ζωη - Όσες ημέρες και αν περάσουν
* ΝΤΠ. (Νέα Τάξη Πραγμάτων) – Ραπ για να ζήσω
* ΝΤΠ. (Νέα Τάξη Πραγμάτων) – Διάφανη Ζωή
* ΝΤΠ. (Νέα Τάξη Πραγμάτων) - Η Απουσία
* Stereo Mike feat Μοίχος 24 & Λάγνης ΝΤΠ. - Αναγνώριση
* ΝΤΠ. (Νέα Τάξη Πραγμάτων) – Στην Κρίση σας
* Ε1 & Λάγνης ΝΤΠ. - Bounce

## Δισκογραφία

Ο Ιωσήφ Πρίντεζης και ο Χρήστος Πανοηλίας, είτε ως συγκρότημα, είτε μεμονωμένα ως καλλιτέχνες έχουν συμμετάσχει στις εξής δισκογραφημένες δουλειές.
* Various Artists. - Εχω το soundtrack βάζεις την ταινία ( Plus Rec 2003) 
* Various Artists. - The Underground Hip Hop Collection Vol 1 (Mindedrap 2003)
* Ominus & DJ S - Ominus Οδύσσεια (Lyra 2004 )
* Νέα Τάξη Πραγμάτων - Ήρθε η στιγμή να επιβληθεί (Ηχοτρον 2004)
* Various Artists - Hip Hop ( Atlantis Rec 2005)
* Phase 3 - Εξακρίβωση στοιχείων ( Ήχοτρον 2006)
* Funked Up - The Classics Vol 1 (Atlantis Rec 2007)
* Black N White - Escucha Lo( EMI 2007)
* Stereo Mike - XLi3h (EMI 2008)
* Νεκρική Σιγή - Καλό Ταξίδι (Ήχοτρον 2008)
* Various Artists - Ας Ανοίξουν Τα Μικρόφωνα Vol. 2 (ΕΜΙ 2008)
* Ελένη Τσαλιγοπούλου - Best of / Σαν ψέματα(Sony BMG 2009)
* Looney Tus - Το μυαλό μου και μια Lyra (Lyra 2009)
* ΝΤΠ – Δυστυχώς επτωχεύσαμεν (Sony Music 2009)
* Stavento – Μια φορά κι έναν καιρό (Sony Music 2010)
* Rec – Αλλάζω (Lyra 2010)

## Παραπομπές


## Πηγές

# Επίσημη σελίδα των ΝΤΠ στο Myspace
# Επίσημη σελίδα των ΝΤΠ στο Facebook
# Επίσημη σελίδα των ΝΤΠ στο Reverb Nation
# Τερζίδης Χρήστος, "Το hip hop δεν σταματά", Εκδόσεις Οξύ, Αθήνα, 2003
# Σκαρέντζος Νίκος, Ντοκυμαντέρ "Ρυθμοί και Ρίμες", Παραγωγή: ΕΚΚ - Top Cut - 23 Productions - Undo, στην Αθήνα, 2008 

Κατηγορία:Ελληνικά hip hop συγκροτήματα
Κατηγορία:Ελληνικά μουσικά συγκροτήματα